Engelrokkies gaan van krag tot krag | Netwerk24
Engelrokkies gaan van krag tot krag
Deur Jana Breytenbach 30 Oktober 2020 14:10
Wat aanvanklik 'n guns sou wees vir een vrou, het 'n internasionale organisasie geword wat ouers help wat babas verloor het.
Sedert 2017 het die Angel Gown (The Angel Gown Initiative) van krag tot krag gegaan en is onlangs vir 'n gesogte prys benoem.
Een van die trourokke wat geskenk is. Foto: Verskaf
Eric Elronde, 'n modeontwerper van Gordonsbaai, het as 'n guns 'n vriendin wat as 'n suster by die Vredendal-hospitaal gewerk het, engelrokkies van haar trourok gemaak. Dit was ook by dié hospitaal waar hy die eerste engelrokkie oorhandig het.
Angel Gown is onlangs benoem vir die African Business Excellence Awards vir 2021. In Mei vanjaar is Angel Gown® ook as handelsnaam geregistreer.
Elronde sê 'n nieregeringsorganisasie het nog nooit die kategorie gewen nie en hy hoop Angel Gown® gaan dié patroon verbreek.
Hierdie engelrokkies is van die geskenkte trourok (boonste foto) gemaak. Foto: Verskaf
"Ek is baie trots! Die feit dat ons benoem is, wys dat ons internasionaal raakgesien word, en dit gee erkenning vir die werk wat ons doen en die impak wat ons op bedroefde ouers het," sê hy.
Die engelrokkies is daar vir babas wat nooit na hul aardse huis kan gaan nie.
Elronde het in 2018 aan Netwerk24 gesê sy eerste behoefte was om ouers te help wat babas by geboorte aan die dood moes afstaan.
Tans verskaf hulle rokkies in sewe van die nege provinsies en drie hospitale in Namibië. Dit het hulle amptelik die status van internasionale organisasie gegee.
Elronde sê die realiteit is dat daar nog baie hospitale is met wie hulle nog nie saamwerk nie.
Die rokkies word mooi verpak met 'n persoonlike boodskap aan die ouers wat 'n baba verloor het. Foto: Verskaf
"Alle vroue gaan ook nie na hospitale vir die kraam nie. Gevolglik praat ons nou met geselekteerde begrafnisondernemers om te kyk hoe ons kan saamwerk om by die ouers uit te kom."
Hulle is ook genooi om deel te wees van die Amerikaanse organisasie Angel Gown Neighborhood wat internasionaal werk om alle organisasies wat engelrokkies maak, saam te bring. Angel Gown® is die enigste organisasie wat Suid-Afrika verteenwoordig.
Elronde sê daar is baie mense van oor die land heen wat by sy maatskappy aansluit omdat die infrastruktuur reeds bestaan en dit makliker is as om 'n nuwe maatskappy te begin.
In April het Elronde vir Michelle Groenewald van Gauteng as sakebestuurder aangestel om hom te help omdat die maatskappy te groot geword het om alleen te bestuur.
Elronde sê Angel Gown® is vir hom en sy man soos 'n kind.
"Ons is trots op Angel Gown® en ek kan met 'n geruste hart gaan slaap met die wete dat wanneer ek nie meer hier is nie, Angel Gown® steeds sal aanhou om bedroefde ouers te help."